DA Den Europæiske Unions Tidende C 27/24

Appel iværksat den 18. november 2015 af Samsung SDI Co. Ltd og Samsung SDI (Malaysia) Bhd til prøvelse af dom afsagt af Retten (Tredje Afdeling) den 9. september 2015 i sag T-84/13, Samsung SDI Co. Ltd og Samsung SDI (Malaysia) Bhd mod Europa-Kommissionen

(Sag C-615/15 P)

(2016/C 027/28)

Processprog: engelsk

Parter

Appellanter: Samsung SDI Co. Ltd og Samsung SDI (Malaysia) Bhd (ved avocat M. Struys, avocate L. Eskenazi, advocate A. Fall og avocate C. Erol)

Den anden part i appelsagen: Europa-Kommissionen

Appellanterne har nedlagt følgende påstande

— Rettens dom af 9. september 2015 i sag T-84/13, Samsung SDI Co. Ltd, Samsung SDI Germany GmbH og Samsung SDI (Malaysia) Bhd mod Europa-Kommissionen, ophæves.

— Følgelig annulleres artikel 2, stk. 1, litra b), og artikel 2, stk. 2, litra b), i Kommissionens afgørelse, for så vidt som de vedrører appellanterne, og de relevante bøder nedsættes.

— Europa-Kommissionen tilpligtes at betale omkostningerne i forbindelse med sagen for første instans og appelsagen.

Anbringender og væsentligste argumenter

Appellanterne har til støtte for appellen fremsat fire anbringender. De første to anbringender vedrører CPT-kartellet, og de to øvrige anbringender vedrører CDT-kartellet.

Første anbringende: Retten undlod at tage stilling til SDI’s anbringende, hvorefter salget af produkter, som ikke var kartelramte, burde have været udelukket fra beregningen af bøden for CPT-kartellet. Selv hvis det antages, at Rettens argumentation vedrørende forekomsten af en samlet og vedvarende overtrædelse implicit begrunder en afvisning af SDI’s anbringende (quod non), udgør en sådan implicit begrundelse en tilsidesættelse af Kommissionens retningslinjer for beregningen af bøder i henhold til artikel 23, stk. 2, litra a), i forordning nr. 1/2003 (1) (bøderetningslinjerne).

Andet anbringende: For så vidt angår fastlæggelsen af sluttidspunktet for CPT-kartellet afviste Retten uden nogen gyldig begrundelse SDI’s anbringende om, at en ulovlig samordning kræver, at mindst to virksomheder er involveret, og Retten tilsidesatte derudover artikel 101 TEUF, for så vidt som det i dommen blev fastslået, at SDI’s deltagelse i CPT-kartellet i sig selv varede indtil den 15. november 2006. Retten tilsidesatte endvidere ligebehandlingsprincippet, for så vidt som den afviste at nedsætte den bøde, som blev pålagt SDI.

Tredje anbringende: Retten begik en retlig fejl ved i forbindelse med beregningen af bøden for CPT-kartellet at tage hensyn til SDI’s salg til Samsung Electronics Corporation (SEC). Retten foretog en urigtig anvendelse af konceptet EØS-salg i henhold til bøderetningslinjerne, for så vidt som den undlod at fastlægge det sted, hvor konkurrencen udspiller sig.

Fjerde anbringende: Retten begik en retlig fejl ved vurderingen af anvendelsen af samarbejdsmeddelelsen, hvilket havde til følge, at SDI ikke blev indrømmet en bødenedsættelse på 50 % i forhold til CDT-kartellet. Rettens konklusioner vedrørende CPT-kartellet er retligt irrelevante i forbindelse med CDT-kartellet. Retten anvendte derudover samarbejdsmeddelelsen ukorrekt og begik en fejl ved at opretholde Kommissionens konklusion om, at SDI’s manglende beskrivelse af aspektet vedrørende markedsopdelingen i forbindelse med overtrædelsen i selskabets svar på klagepunktsmeddelelsen i sig selv kunne påvirke SDI’s samarbejde under den administrative procedure.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).